
A Michelson-interferométer használata a hazai fizikaoktatás fejlesztésére, és megszerettetésére

Habár a Michelson-interferométer iskolai használata nem teljesen új dolog, mégis az az iskolai gyakorlatban ritkán jelenik meg. Ennek oka feltehetően az, hogy egy ilyen taneszköz beszerzése sajnos meglehetősen drága (ára akár 3 - 5 millió forint is lehet).
Kutatómunkámban azt tűztem ki célul, hogy minden iskolában elérhetővé tegyem a taneszközt. Találtam egy német honlapot, ahol 3D nyomtatott eszközökkel és online rendelt alkatrészekkel kb. 50 - 100 000 ft értékben, saját kézzel meg lehet építeni egy teljesen működőképes interferométert. Véleményem szerint kutatásommal hozzájárul ahhoz, hogy a fizikatanárok a fény hullámtermészetét újszerű, látványos módon mutassák be.
 
Feynman szavait követve, a természettudományos igazság kizárólagos kritériuma a kísérlet. Ma már nyilvánvalónak számít, hogy nem csak a természettudományos gondolkodás kialakulásában segítenek a kísérletek, de a diákok tanulását is nagymértékben segítik. Mivel az általam meghonosított taneszközépítési módszer alapvetően olcsó, akár az önálló tanulói kísérletekre is lehetőséget teremthet. Úgy gondolom, hogy a diákok így sokkal könnyebben megérthetik az elektromágneses hullámokat, valamint az interferencia jelenségét, amelyek a középiskolás tananyagnak kifejezetten nehéz részei.
Kutatásom során röviden átveszem a szükséges alapfogalmakat, majd részletesen bemutatom a Michelson-interferométert, elmagyarázva működését. A megépítésének folyamatát pontokba szedtem, rendszereztem, hogy megépítése logikus és könnyű legyen. A TDK során az általam tapasztalt lehetséges hibákra is felhívom a figyelmet, például bemutatom a használt német honlap hibáit, valamint tippeket és segédleteket is biztosítok, hogy a megépítésre vállalkozó emberek dolgát megkönnyítsem a jövőben.
 



